
Kamarát Jašek

I

To sme vtedy boli po výplate a zišli sme cez nedeľu dolu do dediny. Zámienka vojsť do krčmy bola, pravdaže, vždy na­po­rú­dzi: treba predsa kúpiť stravy od Žida na celý budúci týždeň. I mäsa, dohánu, no a trochu i tej pálenky. Ale – aby ho Boh skáral – keď si zasadneš s ka­ma­rátmi a si aspoň trochu pri groši, nikdy nevieš, kedy zasa vstaneš.

Boli sme vtedy štyria – a či piati?: Jaško Mihálik, Mad­lu­šovci dvaja, ten chrch­liak, čo sme mu ani na meno nevedeli prísť, a ja. Piati teda. Všetci cezpoľní. Po­zbie­ranci takí. Mad­lu­šovci boli z Hrona, Jašek z Oravy, tá pliaga chrch­ľavá, skaza ho vie, odkiaľ, a ja zo Spiša. Faktor, čo sme sa s ním zjednali do šlógu, sa nikdy nestaral, odkiaľ si; hlavne aby si bol spôsobný ku drevu a nechcel viac ako dvad­siat­nik od kubíka. Čert vie, ako sa ten chrch­liak medzi nás dostal. Prišiel raz podvečer do koliby, že – tak a tak – utiekol vraj z Ilavy, dva týždne sa túla po horách, žandári sú mu stále za pätami, ani vraj už nepamätá, kedy sa na­os­ta­tok poriadne najedol. Zľu­to­vali sme sa nad človekom. Na­cho­vali sme ho, vyspal sa u nás.

Na druhý deň – čo nechceš – prišiel za nami faktor. A tu vysvitlo, že tí dvaja sú starí známi. Nedal by som deravý groš za tú ich známosť. A nič by som sa nedivil, keby mi bol dakto pošepol, že sa s tým chlapom pred rokmi niekde za­plie­tol a že na to veľmi nerád spomína. Spôsob, akým sa zvítali, hovoril viac, ako každá roz­právka. Chlapík, keď videl faktora blížiť sa ku kolibe, schoval sa za dvere, a sotva faktor vstúpil, za­vreš­ťal mu spoza chrbta:

– Kot-kot-kot-kot-kodák!

Do faktora akoby hrom udrel. Zbledol a začal sa triasť na celom tele. Ale ne­opo­vá­žil sa otočiť hlavu, kým sa mu chrch­liak ne­roz­re­ho­tal za chrbtom. A tu naň skočil, zaklial náramne a začal ho hrdúsiť oboma rukami. Bol by ho na mieste za­mor­do­val, nebyť nás. Nikto z nás nevedel, čo mu to kot­ko­dá­ka­nie pri­po­me­nulo, ale muselo to byť niečo sak­ra­ment­ského, lebo chlap bol celý bez seba. Z pysku sa mu penilo a žily ako povrazy navreli mu na šiji. Nikdy sme sa ne­doz­ve­deli, aké mal účty s tým pri­šel­com. Keď sa utíšil, nechali sme ich vedno v kolibe. Celé do­po­lud­nie sa tam spolu radili. A večer nám chrch­liak oznámil, že sa s faktorom pojednal, že zostane s nami v šlógu. Fľaša, v ktorej nám faktor nosil pálenku, bola prázdna; ľahko sme si pred­sta­vili to ich jednanie.

Tak sa teda k nám prilepil. Vysvitlo, pravda, že všetko o tom árešte a žan­dá­roch bola bájka; spravil si z nás dobrý deň. Trhan to bol obyčajný. Robiť sa mu nechcelo, celý deň sa v kolibe po­va­ľo­val. Tu ho brucho bolelo, tu mu do členka čosi vošlo. Vždy mal vý­ho­vorku, keď bolo treba kolom po­d­vi­hnúť, sekerou zavážiť. Ak ned­rich­mal v kolibe, túlal sa po salašoch, posielal valachov po pálenku a hostil sa s nimi na jarke v žinčici uvarenej. Pravda, treba mu zas uznať, ne­za­bu­dol po takýchto hos­ti­nách nikdy ani na nás; vždy doniesol stehno, mäkučké a šťavnaté, pod kabátom. A druhá vec, čo mu treba uznať, je, že spevák to bol zázračný.

Spievať vedel, ako – no, prostý človek som a neviem lepšieho pri­rov­na­nia – ako onen židovský kráľ, čo sa bol s tou Uršuľou pop­lie­tol. Čert vie, kde sa to v ňom bralo. Hocikedy po robote – ustatí sme boli ako psi – sadol si k ohnisku na­pro­stred koliby a zne­naz­da­nia spustil nôtu. Počúvali sme ho ako žiaci, že sme aj na spánok zabudli.

Odporný to bol ináč chlap, celý vy­tra­sený; duša doň iba spávať chodila. Ale keď spieval, všetko sa na ňom pre­me­nilo, celý naraz opeknel. Mysleli sme si: ešte šťastie, že niet medzi nami ženskej; nech ho tak nejaká počuje, sama za ním polezie. Tak vedel človeka tými pes­nič­kami rozobrať a celého zmäkčiť. A vedel on o tom i sám, hrdý bol na svoj spev a nikdy v taký čas s nami slova ne­pre­ho­vo­ril. Ponúkať ho do spevu bolo preň naj­väč­šou urážkou. Spieval nie nám, ani vari nie sebe, ale čomusi, čo z neho vypadlo, čo v ňom voľakedy bolo, ale vy­tra­tilo sa rokmi a mrzkým životom. Spo­mienke nejakej, spo­mienke na rodný kraj, spojeniu, krvnému zväzku, ktorý sa celkom uvoľnil a trvá už len vo zvuku a slovách piesne.

Najm­ladší z nás, Jašek Mihálik, ked ho počul po prvý raz, div sa ne­rozp­la­kal, div sa mu k nohám nehodil. Díval sa naň cez celý čas ako uriek­nutý. Ani jeden z nás slova ne­po­ve­dal, a keď skončil, vracala sa z hory a z temena hôľ jeho pieseň znova k nám a dlho do noci znela nám v ušiach.

Dávno by sme ho boli vy­prá­šili, nebyť jeho piesní. Ale i Mad­lu­šovci, čo akí boli dudroši, akonáhle ho počuli spievať, zmäkli a boli by mu svorne, o preteky dávali z ruky žrať.

Chrch­liak, ako vravím, bol vtedy, tej nedele, tiež s nami. Nepil, ne­spie­val, len sa chvastal. Natáral nám vyše práva. Aký on má úspech pri ženách, ako raz vo Zvolene… Eh, načo opakovať tie jeho bájky, otrávil nás nimi dokonale. Pravda, vy­ob­lie­kal sa tej nedele ako pánik; každú chvíľu vy­ťa­ho­val zrka­dielko z vrecúška vo veste a hladil si na­sli­ne­nou dlaňou frizúru. Vylízaný bol, ako by sa pri­naj­me­nej za družbu hotoval. No i tak bol ako rázsocha, čo sa na ňu hrnce vešajú. Mal si sto chutí lapiť ho za tenké hrdielko a zatriasť ním poriadne, aby opŕchli z neho tie veľ­ko­pan­ské móresy.

Ale to nič. Hlavné príde teraz.

Zve­če­rilo sa. Žid začal vy­pra­tá­vať stolce spro­stred chyže.

– Čo, reku, bude, Maxo?

– Zábava, – vraví.

– To sa po­be­rieme, – navrhuje starší Madluš; – nemáme tu čo hľadať.

– A just zo­sta­neme! – zvolal chrch­liak a búšil päsťou o stôl tak roz­ka­zo­vačne, ako by sme boli jeho paholci.

Ako vravím, všetci sme boli cezpoľní a na zábave sme vskutku nemali čo hľadať. Nemáš nič horšieho, ako zapliesť sa niekomu do remesla, keď je núdza o dievky. To hneď poháre lietajú, stolce praštia a nože sa samy od seba vo vrecku otvárajú.

Roz­váž­nemu človeku, ktorý už mal bláz­nov­stvá života z väčšej polovice za sebou, ne­pri­cho­dilo iba súhlasiť s návrhom Mad­lu­šov­cov. Ale čert nechcel, mladému Jaškovi všetky žilky zaihrali, náhle počul o zábave.

Bolo to chlápä ne­skú­sené, ešte s mliekom na brade, fúziky sa mu sotva prebíjať začínali, žia­dos­tivý poznať veci, o ktorých dosiaľ len slýchal od starších. Chrch­liak ho svojimi bájkami celkom učaroval; visel na jeho ústach, keď roz­prá­val o svojich dob­ro­druž­stvách, oči mu svietili, lapal každé jeho slovo. Až mi ho bolo ľúto. Ale mal som chlapca rád, najmä preto, že bol taký naivný a každú chvíľu mohol sa pre­vr­hnúť a zmárniť na ho­ci­ja­kom so­már­stve, a potom i preto, že s jeho otcom slúžil som dvanásť rokov vo­jen­činu. Nebol by som za nič dopustil, aby sa mu čo len vlas skrivil na hlave. Pokladal som si za po­vin­nosť ne­opus­tiť ho.

Mad­lu­šovci sa zodvihli, my traja sadli sme si do kúta, aby sme ne­za­va­dzali a nikomu neboli na zádrapku. Dali sme si očis­to­mok ešte po dva deci.

O chvíľu prišli Cigáni s basou, husľami a cimbalom. Sotva spustili, na­tla­čilo sa medzi dvere detvákov a starých báb. Netrvalo dlho, začali sa trúsiť i parobci s dievkami. A už sa to všetko vrtelo ostopäť.

Zábava bola akurátna, re­grút­ska.

Sedeli sme na svojom mieste, dívali sa a počúvali. Dobre nám bolo tak.

Spo­čiatku prišlo mi síce trochu ľúto starých kostí, ale ľútosť prešla po chvíli v tiché, zmier­livé po­ro­zu­me­nie. Žičil som mladým. Nech si len virgajú, nech sa tešia. Všetko sme, podľa apoštola Pavla, skúsili, všetko poznali, a toto bolo zo všetkého naj­lep­šie. Už som sa nazdal, že obídeme po dobrom. Už sa ma aj driemoty začali chytať. Oprel som sa lakťami o stôl a hlava mi ovisla na prsia. Mal som tam vtedy vdovicu, ktorú som po ne­de­liach tešieval v zármutku. Netajím, tešil som sa úprimne na trochu toho tepla, čo ma pri nej čakalo. Chlapovi, ktorý sa celý týždeň pasuje so za­smo­le­nými klátmi a mrzne po nociach v kolibe, dobre príde poriadne sa raz vydrhnúť v teplej vode, zajesť si ľudského jedla, na­tiah­nuť sa vo vy­hria­tej posteli a cítiť potom dve nohy a dvoje rúk pri sebe.

„Starý somár som, že tu sedím a daromne čas mrhám; každej minúty je škoda.“

Ako vravím, nazdával som sa už, že obídeme po dobrom. Chcel som už aj vstať, drgol som lakťom do Jaška.

– Poďme, reku.

Ale Jašek visí očami kdesi v druhom kúte. Strhol sa, díva sa na mňa ne­chá­pavo a celkom pop­la­šene.

– Čo je, čo sa stalo? – spytuje sa zjašene, ako by sa prebral z naj­tuh­šieho spánku.

– Nič, reku.

Podíval som sa v smere jeho pohľadu, a priam som pochopil. Vdovica, vyhriata posteľ a všetky prí­jem­nosti, čo ma čakali, pri­pa­dali mi vzápätí ma­li­cher­nými a ni­čom­nými, potecha z nich sebeckou. „Čo tebe, starému capovi, treba ženskej? Tuto chlap­covi div jazyk z huby ne­vy­le­zie, toho si vartuj. Hľa, čo sa porobilo, kým si drichmal s hlavou na stole, teraz je už neskoro za­chra­ňo­vať.“

Díval som sa z boku na chlapca; hneval som sa a hanbil ukrutne za seba. Ale za nič na svete nebol by som mu teraz povedal os­trej­šie slovo. Vystalo by od neho, že by mi od­po­ve­dal niečo, čo by potom celý život ľutoval. Bolo by to, ako keby si psovi kosť spred samého pysku odchytil. Ďakoval som Bohu aspoň za to, že som v chvíli pochopil situáciu a zadržal slovo, čo som už mal na jazyku. Zbadal som, že je tu na vážkach viac ako zdravá koža, bez ktorej prav­de­po­dobne z krčmy odídeme, že je na vážkach pria­teľ­stvo medzi Jaškom a mnou. A nejaký zub alebo zlomené rebro vždy radšej obanujem ako dobrého priateľa.

Dívam sa skúmavo, bokom na Jaška. Hľadí stále jedným smerom ako vyjavený, ako by bol vypil viac, než mohol zniesť. Hľadí strnulo, ani sa nepohne. Len chvíľami poskočí mu ohryzok na vypätom hrdle. Tento bezmocný pohyb vy­sc­hnu­tého chlap­covho hrdla dojíma ma k slzám. Nemôžem sa dalej dívať na jeho trápenie. Znova ho drgnem lakťom:

– Vieš, kto je to? – spytujem sa hlasom, nakoľko možno tichým a ľa­hos­taj­ným.

Vyvalí na mňa oči ako na zázrak.

– Fak­to­rova dcéra, – vravím pošepky, akoby len pre seba.

Komuže na tom záleží, že je to práve fak­to­rova dcéra. Rovnako môže byť dcérou povetria, letného vánku, šumu vôd, nočnej rosy. Stála by tam v kúte za­sm­ra­de­nej krčmy medzi spo­te­nými pa­rob­kami rovnako ne­dot­knutá a čistá. Vidno z nej len tvár s vencom vrkočov nad čelom, s rumencom a pokojným, detským pohľadom. Vyčnieva spomedzi tej mrvenice ako mladá jabloň, po prvý raz za­kvit­nutá, s pa­nen­ským peľom v ružových púpätách. Vidím ju od predku: čelo a oči, nos, ústa a bradu, a všetko je to čisté a krásne ako hladina rybníka, tichá a pokojná, keď na ňu padá mesačné svetlo. Ešte dnes točí sa mi z toho hlava. A tu sa pohne a usmeje, a je to zasa ako hladina rybníka, keď sa nad ňu vyhodí celkom malá rybka a voda s tichým za­šplie­cha­ním trošičku sa rozvlní od pros­triedka k brehom. A keď to všetko doznieva potom pri vašich nohách na brehu v celkom tichom a nežnom rytme. Vidno ju teraz celú; stala si na uvoľnené miesto. Vidno jej plecia, živôtik s útlymi prsníkmi, boky a nohy, i ruky, zložené na páse, s kytkou v dlaniach. Vidno ju celú, ako tam stojí, skoro ako u svätého pri­jí­ma­nia. Nechodím často do kostola, ale trochu sa na to pamätám: celkom takto maľujú svätú Pannu. A som pre­sved­čený, že krajšie ju ani maľovať nemôžu.

Toto roz­prá­va­nie je dlhé, ale stačila chvíľka, aby si to všetko videl a pochopil, aby sa ti to všetko vrylo do pamäti a aby si to dodnes tam nosil a opat­ro­val sta­rost­livo ako obrázok s Je­zu­liat­kom, ktorý si dostal od krstnej matere pri bir­mo­vaní. Stačila chvíľka, len čo si sa podíval na ňu a potom na Jaška, aby si pochopil, že sa tu robia veci, v ktorých cítiš prst boží, a že keby si do toho siahol ako do čerešní, skľavela by ti ruka od samého lakťa.

Ne­po­zos­táva, ako sa na všetko dívať, bezmocne a odo­vzdane, ako sa dívaš na dielo pod­pa­ľača, na víchor, ktorý horu láme, na skazu povodne.

Dívam sa na Jaška, dívam sa na Etelku, dcéru fak­to­rovu, a podívam sa aj na chrch­liaka. (Teraz ma trochu mrzí, že sme mu dali také meno, nehodí sa nijako do zme­ne­ných okol­ností. Hodilo sa do šlógu a medzi chlapov, ale náhle vstúpila na scénu ženská, pripadá mi hrubé a neúctivé. Ale nedá sa nič robiť; musíme brať veci, aké sú.) Chrch­liak – hneď na to prídem – sedí za vr­chs­to­lom, cigareta mu visí z pysku, smeje sa mi bezočivo rovno do očí.

– I ty si ešte tu?

Ohromilo ma, že sa nič na ňom ne­zme­nilo, že je stále rovnako protivný a vylízaný. A v tom mi odrazu prišlo na um – a striasol som sa hnusom pri tej myš­lienke – že celá situácia sa pod­statne kom­pli­kuje tou jeho odpornou prí­tom­nos­ťou.

Hneď to po­cho­píte.

– Aj tebe sa páči? – spytuje sa ma tým svojím pro­tiv­ným hlasom a žmurká na mňa významne. – Pekná potvorka, práve taká by sa mi teraz zišla.

Že som mu priam na mieste jednu nevsotil! Bol by sa rozsypal ako roz­via­zaný snop. Život v ňom beztak visel iba na stopke.

Spravil som sa, že ne­po­ču­jem, ale on brblal ďalej:

– Mám už po uši toho smradu vo vašej kolibe, človek sa tam zaživa vyúdi. A tie vaše pulendy už ani vidieť nemôžem, aby ich pes žral. Vravíš, že je to fak­to­rova dcéra? Musím sa so starým po­zho­vá­rať. Ne­odop­rie dávnemu pria­te­ľovi, keď sa pekne vy­šta­fí­ruje a príde ho požiadať o ruku jeho dcéry. Našinec sa už koľké roky svetom potĺka, už mu je z toho všetkého do ryhania, a on tu nahrabal iste pekné graj­ciare. A to ani nemyslím na to naj­lep­šie… Čo povieš, starý? – a tľapol ma dôverne po pleci, ako by sme boli vedno husi pásli. – Taká panenka by nebola zlá do postele?

Toto mi už malo naozaj stačiť. Dosiaľ neviem pochopiť, prečo som tomu zdoch­lia­kovi na mieste hrdlo ne­vyk­rú­til. Miesto toho som si len odpľul a obrátil sa mu chrbtom.

Ale to mu ani za mak nevadilo. Frflal ďalej a vy­bu­do­val si za tú chvíľu celý plán, ako oberie starého naraz o dcéru aj o graj­ciare.

Neviem, či z tých jeho hnusných rečí počul niečo aj Jašek. Ale, keď všetko ako sa patrí rozvážim, myslím, že áno. Lebo inak by som si ťažko mohol vy­svet­liť, kde sa v ňom odrazu vzalo toľko odvahy. Vstal a tvár sa mu pritom stiahla v rozhodnú, ne­bez­pečnú grimasu. Stál chvíľu na mieste a knísal sa z boka na bok ako mladý smrek, keď sa doň zaprie vietor. Potom sa pohol a, stále sa kníšuc; šiel rovno k miestu, kde stála Etelka, pre­rá­ža­júc si lakťami cestu pomedzi tan­cu­jú­cich.

– Ej, bysťu bohu, toto sa nestrojí byť dobre!

Hudba stíšila a tí, ktorých odstrčil, stoja a dívajú sa ne­chá­pavo za ním. Ale len chvíľu. Vzápätí nastal v krčme rozruch. Spo­čiatku celkom tichý, potom niekoľko oje­di­ne­lých hlasov:

– Čo je to za mamľasa, kamže sa tlačí?

Skočím spoza stola, ale už bolo pozde: ozval sa temný buchot, niekoľko nôh a potom pád. Ktosi postavil sa Jaškovi do cesty a teraz sa váľal na zemi. Jašek hádam ani nezbadal, že niekoho prevalil; išiel ďalej svojou cestou. Ešte dva-tri kroky, a potom sa vysoko nad hlavy zodvihla čiasi ruka s pivným pohárom v dlani.

Kričím:

– Jašek…

Jašek sa obráti a ruka s pohárom mu padá prosto medzi oči.

Ešte hlas:

– Aby si nekríval!

A Jašek sa pootočí, chce sa niečoho lapiť, padá.

Ledva som ho oratoval, málo chýbalo, boli by ho do smrti dokopali. Nerátal som buchnáty a grgnáty, čo som dostal, ked som sa k nemu tlačil, ale bolo ich dosť. (Že boli za kamaráta, prijímal som ich nerátané. Inak neviem, ako by sa všetko bolo skončilo.)

Nemusím vám hovoriť, že trvalo chvíľu, kým som ho vzkrie­sil. Úder bol poriadny. Vyniesol som ho k jarku, čo tečie poza krčmu, a oblieval ho studenou vodou do tých čias, kým sa mu nekýchlo. Vtedy som už vedel, že je všetko v poriadku. Mŕtvi ne­ký­chajú. Potom som bežal do krčmy, doniesol dva deci čistého, vlial mu ich naraz, ako som to videl pri nebohom Fírerovi, keď mi kravu kuroval. Ak by mu bolo zapadlo, mohol som ho po chrbte bacnúť. Ale nebolo treba. Pri treťom dúšku otvoril oči a pil sám ako ne­mluv­niatko.

– Hádam, – reku, – pôjdeme, Jaško? – spytujem sa ho opatrne.

– Kam?

A v jeho očiach vidím pri svetle, čo sem padá oblokom z krčmy, náhly záujem a nádej, že nie je nič stratené, že to bolo ne­po­cho­pi­teľné ne­do­ro­zu­me­nie, že ten úder patril niekomu inému.

– Domov, Jaško.

Vstal, dotkol sa čela a potom sa podíval na ruku.

– To mi spravil ten chrch­liak.

– Čoby chrch­liak.

Ale viac neviem o tom povedať. Ako mu aj povedať, že je to poučenie pre bu­dúc­nosť. Nie takto sa ženy dobývajú. To nie je strom, na ktorý udrieš rovno a z celej sily a búšiš doň sekerou, kým sa ne­vy­vráti.

– Radšej poďme.

– A chrch­liak?

– Čo ťa po ňom.

– Vezme mi ju.

– Neboj sa nič, nie je z tých; dobre vie, že by sa mu dostalo to, čo tebe. A kto vie, či by ho mal kto oratovať.

Šli sme. Veľký voz už vytŕčal kolesá dohora a cesta do šlógu potrvá nám dobré tri hodiny. Taktak, že stihneme trochu sa vyspať do svitania.

Šli sme mlčky až k Dun­ne­rovi na krížnych cestách. A práve tu už nemôže vydržať a hovorí:

– Aby ho Boh skáral!

A potom:

– Vojdime ešte, strýko, nalejú nám.

Vedel som, že celou cestou myslí iba na to. Vlečie túto myš­lienku so sebou, ako batoh nad hlavou, a ona ho dlávi k zemi. Prišlo to naňho náhle, ako víchor na lán zbožia, ktoré sotva začalo do­zrie­vať a klasy k nebu vy­stie­rať. Ľahko som si mohol pred­sta­viť, akú pohromu nechalo mu to v duši. Nevie si ni­ja­kov­sky rady, zadusí sa, ak mu nedám prí­le­ži­tosť vy­ho­vo­riť sa.

– Nedbám, reku, vojdime.

Vošli sme a on objednal liter. Sedeli sme chvíľu proti sebe ako zarezaní. Ale vedel som, že to príde. Keď vám chlap takto sedí, díva sa pod stôl a má v sebe aspoň liter, môžete prisahať, že o chvíľu začne sa spovedať. Čakal som teda tr­pez­livo a tváril sa, ako by som nevedel o roz­um­nej­šej veci, ako sedieť v krčme po polnoci, keď ťa ráno čaká robota od samého svitu.


  
   II
  

  
   Môžete si hoci myslieť, že je toto rozprávka pre staré baby, ktorým vypadali zuby a rady sa uspokoja s hocijakou riedkou kasičkou. Nemám ani trochu chuti presviedčať vás o opaku. A, na môj‘ veru, neurazím sa, ani ma nevyruší, keď priam teraz polovica z vás vstane a odíde drichmať na brloh.
  

  
   Máte niekde v povale za trámom zastrčený kalendár z predlanského roku; odporúčam vám tam rozprávku Bez Boha na svete. Čože?… Vy ste ju dosiaľ nečítali? Na môj‘ pravdu, musíte tak spraviť čo najskôr. Povážte len, že táto rozprávka vychodí už tridsať rokov vo všetkých kalendároch. No môže sa stať, že na rok už nevyjde, a vy sa k nej nikdy nedostanete. Chytro, chytro, poponáhľajte sa trochu; možno by ste do smrti banovali…
  

  
   Tak teda, keď sme sa zbavili hluchých a nadutých panáčikov, budeme spokojne pokračovať v príbehu o Jaškovi a Etelke.
  

  
   Prestali sme v krčme u Dunnera.
  

  
   Sedíme s Jaškom proti sebe za stolom a obaja čušíme ako zarezaní. Hneď, ako sme vošli, zbadal som, že toto nebude príjemné prostredie pre dlhé reči. No, ako vravím, vedel som, že celá vec musí sa odbaviť teraz. Ospalý Žid, bzučiace muchy a žmúrivá lampa pod povalou mohli síce oddialiť svojím nevľúdnym výzorom rozhodnú chvíľu, ale napokon predsa len musí Jaškova päsť dopadnúť dunivým úderom na stôl a jeho ústa začnú po niekoľkých rozpačitých úvodných zakliatiach odčerpávať trápenie z preplnených vnútorností.
  

  
   Chcel som ho však predstihnúť. Prv, ako začne, chcel som si sám vec náležite rozvážiť: nájsť pravý koniec, za ktorý ju lapiť. No mohol som si vlasy zodrať za ušami, východiska som nenachádzal. Bol som bezradný a nemotorný, ako by mne samému prichodilo ísť na vohľady k faktorovej dcére.
  

  
   Vravím: čušali sme, opretí naproti sebe lakťami o stôl. Ako by sme vartovali mŕtveho… Nápoja vo fľaši nijako neodbúdalo. Ospalý Žid knísal sa bezradne za pultom. Zdalo sa mi, že prisluhuje podivný, nie celkom jasný obrad muchám, žajdlíkom, fľašiam a ostatným predmetom v šenkovni. Dvíha sa mi žalúdok.
  

  
   Premáham sa a dívam sa zo strany na Jaška.
  

  
   Sedí s privretými očami, sklesle, skoro sa mi zdá, že drieme. Nepríjemný pocit, že ak on zaspí a všetky starosti zavesia sa na mňa, znova ma núti pozbierať roztratené myšlienky.
  

  
   Podarilo sa mi ujasniť si aspoň jedno: Odprvoti mal som podozrenie, že stretnutie Jaška s chrchliakom nie je obyčajným stretnutím dvoch sokov v láske. Nerozoznával som jasne, čo všetko priplietlo sa do tohto stretnutia (a dal by som turák za to, keby sa mi aspoň teraz podarilo rozoznať to), ale tušil som tu veci, proti ktorým je všetko ľudské počínanie slabé. Tušil som, že obaja, chrchliak i Jašek, sú len nástrojmi v rukách neznámych a neúprosných síl. Skôr, ako obyčajné stretnutie dvoch sokov v láske, zdalo sa mi ono stretnutím dvoch svetov, dvoch rozličných mocností.
  

  
   No nechce sa mi velmi naširoko o tom rozkladať. Nie som z tých, čo vedia o podobných veciach hovoriť na dúšok hoci celé hodiny. Ale keby som vám postavil vedľa seba Jaška a toho… toho… chrchliaka, bolo by vám jasné, čo chcem povedať. Jeden z nich nosí v hlave celkom iné veci, ako druhý. Prvému z nich svietia v očiach slnce a hviezdy a celý je plný tej šťavy a miazgy, čo vyteká zo zdravého pňa, keď doň zatneš hodne hlboko sekerou. Celý je plný všelijakých tých zázrakov, čo dávajú tráve rásť, vtákom lietať, vetru duť, ohňu horieť a zelenej chvoji voňať. Zbiera sa to všetko v ňom, rastie v ňom a množí sa vo vlažných nociach a v slnečných dňoch. Vláči to so sebou a nevie dobre, čo si s tým počať. Dlho by mu trvalo, kým by to rozmenil a vydal v drobných po záletoch, v bitke s rovesníkmi, v piesňach a pasovaní sa s drevom v šlógu.
  

  
   Druhý – mráz aby ho drvil a síra ohnivá pálila – nemá ani poňatia o týchto veciach. Prišiel sem bohvie odkiaľ; nohy má ako triesky, celý je vytrasený a zmrštený, žltý a bez šťavy – ako zemiaková vňať v jeseni. Každé slovo, čo vypustí z úst, smrdí ako zaparený hnoj. Ak sa s nim niekde stretneš, dávaj dobrý pozor: nemyslí na iné, len ako by ťa čo najľahšie napálil. Cítiš, že si proti nemu bezmocný. Všetky rekvizity, čo si nazbieral medzi statočnými ľuďmi, nepomôžu ti ani trochu. Stojí ti v ceste a smeje sa ti bezočivo do očí. Vyzná sa v tlačenici a vie o fígľoch, o ktorých sa tebe ani nesníva.
  

  
   O čo ľahšia je pomoc, keď sa ti takto postaví do cesty chlapík, kovaný z toho istého železa, ako ty. Počkáš si naň pred krčmou a povieš mu svoje rovno do očú. Potom mu jednu vsolíš. Najlepšie medzi oči. Ak sa s tým uspokojí, môžeš ísť spokojne spať: druhý raz ti do kapusty nepolezie. Ak by mal málo, vsolíš mu ešte jednu. Môže sa, pravda, stať, že on má päsť trochu tvrdšiu, ako je tvoja. Odnesieš si potom pár zlomených rebier. Ale v každom prípade budeš napokon vedieť, na čom si.
  

  
   Ale nemôžeš si počkať na chrchliaka. Nemôžeš sa predsa biť s chmárou na nebi. Ale ani so smradom, čo vystupuje z hnojnice. A rovnako sa nemôžeš biť s tou clivou nôtou, čo sa k tebe vracia v mrazivých nociach z hory a z temena hôľ. Nemôžeš zlámať väzy nepobadateľnému chveniu v svojich údoch, ani úzkosti, čo sa ťa zmocňuje pri dotyku sveta, ktorý nepoznáš, iba tušíš za tými jeho brblavými rečami.
  

  
   Ale kam sme sa to dostali? Aký osoh môže byť z takýchto myšlienok? Napokon sa naozaj ukáže, že je toto rozprávka pre staré baby, ktorým vypadali zuby.
  

  
   Starajme sa o svoje veci:
  

  
   – Dopijeme, Jašek.
  

  
   Vypili sme. Zmrštil sa pritom, ako by mu octu vlial medzi zuby.
  

  
   – Tebe už ani z apatieky keby doniesol, nepomohlo by ti, – myslím si a dívam sa na neho smutne.
  

  
   Odstrkuje pohárik a mršti sa tak ubolene, ako by mu palce do kliešťov stískal.
  

  
   – No, čože, Jašek,– vravím mu, ako by som sa prihováral človeku, ktorý už leží na márach, – azda sa necítiš dobre?
  

  
   Mám strašne malú nádej, že sa zmôže na odpoveď. Ja, starý cap, mával som vždy viac šťastia v podobných veciach, ako zasluhovala moja chlpatá papuľa. Neviem si ani poriadne predstaviť to jeho trápenie. Býval som hrdý na svoje lacné úspechy, no teraz po prvý raz sa za ne hanbím. Tvárou v tvár Jaškovmu trápeniu pripadajú mi žalostne úbohé a podlé.
  

  
   – Na môj‘ dušu, chlapče, radšej by som ťa videl na márach, ako v takomto trápení, – vyhŕklo zo mňa náhle a skoro zlostne.
  

  
   On sa na mňa podíval prekvapene, ako by si až teraz uvedomil, že som bol svedkom všetkého od začiatku.
  

  
   –… s takouto grimasou na tvári, – dokladám chabo na vysvetlenie.
  

  
   Nemyslel som veru, že ho tým veľmi poteším. Rozmazával prstom mláčku vína na stole. Ale odrazu zdvihol oči a povedal jasne, hlasom podivne pokojným.
  

  
   Povedal:
  

  
   – A čo vy o tom viete, strýko?
  

  
   Tu máš, reku: čo ja o tom viem?
  

  
   – Videl som, ako ťa pohárom medzi oči klkli.
  

  
   Zasmial sa veselo a nahlas, ako by som bol povedal najlepší vtip. A s celkom nečakaným výrazom pochopenia pokýval
  

  
  

  
  

  
  

  
  

  
  

  
  

  
  

  
   
   
  

  
   
   
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

  
  

 




    Vážení čtenáři, právě jste dočetli ukázku z knihy  Kamarát Jašek.

    Pokud se Vám ukázka líbila, na našem webu si můžete zakoupit celou knihu.

